HOTĂRÂREA TRIBUNALULUI (Camera a patra)
8 februarie 2007
Cauza T‑318/04
Vladimir Boucek
împotriva
Comisiei Comunităților Europene
„Funcționari – Concurs general – Neadmitere la probele scrise – Depunere tardivă a actului de candidatură”
Obiectul: Acțiune având ca obiect o cerere de anulare a deciziei comisiei de evaluare a concursului general EPSO/A/2/03 prin care a
fost refuzată participarea reclamantului la probele scrise ale concursului menționat ca urmare a depunerii tardive a dosarului
său complet de candidatură
Decizia: Respinge acțiunea. Fiecare parte suportă propriile cheltuieli de judecată.
Sumarul hotărârii
1.      Funcționari – Concurs – Organizare – Condiții de admitere și modalități
(Statutul funcționarilor, anexa III, art. 2 și 5)
2.      Funcționari – Concurs – Anunț de concurs
[Statutul funcționarilor, anexa III, art. 1 alin. (1) lit. (h) și art. 2]
1.      Necomunicarea, prin intermediul poștei electronice, către candidații care participă la un concurs a rezultatelor obținute
la testele de preselecție și a invitației de a‑și completa actul de candidatură nu reprezintă o neregularitate care aduce
atingere principiului bunei administrări atunci când persoanele interesate au primit informații suficiente atât în legătură
cu faptul că aceste rezultate și această invitație le vor fi comunicate prin intermediul dosarului lor personal pe pagina
de internet a Oficiului Comunităților Europene pentru Selecția Personalului (EPSO), pe care aveau obligația să o consulte
cu regularitate, cât și în legătură cu perioada în care se preconiza că va avea loc această comunicare.
Într‑un astfel de context, nu poate fi considerat insuficient un termen de trei săptămâni acordat candidaților pentru a le
permite să ia cunoștință de informațiile în cauză pe pagina de internet a EPSO, precum și pentru a le permite să își completeze
și să trimită actul de candidatură.
(a se vedea punctele 42 și 46)
2.      Articolul 1 alineatul (1) litera (h) din anexa III la statut, potrivit căruia anunțul de concurs trebuie să specifice termenul
de depunere a candidaturilor, nu impune stabilirea, în cadrul acestui anunț, a termenelor privind trimiterea actelor de candidatură
și a documentelor justificative care completează candidaturile atunci când este vorba despre concursuri care nu prevăd trimiterea
acestor documente și verificarea îndeplinirii condițiilor de admitere decât după etapa preselecției. Astfel, aceste documente
nu urmăresc decât să completeze candidatura transmisă la momentul înscrierii.
(a se vedea punctele 59-61)
Trimitere la: Tribunal, 26 octombrie 2004, Falcone/Comisia, T‑207/02, RecFP, p. I‑A‑305 și II‑1393, punctul 41